向伯恭薌林詩
作者：王銍
朝代：宋

paragraphs: 楚人喻薌草，可佩復可食。
靈均楚同姓，放逐去其國。
皎皎忠良心，惕惕懼讒賊。
扁舟下滄浪，魂迷招不得。
至今芳洲上，寂寞少春色。
我公異於是，聲譽超八極。
挽公青霞裾，接武紫鸞翼。
直契慕湘纍，論心不論迹。
我是衆薌林，澡身而浴德。
同心等崇蘭，直節逾蒼柏。
登善味芝朮，去惡鋤枳棘。
荀令十里香，揚雄一區宅。
君臣相唯諾，品題來藻飾。
日光萬丈長，衆薌馥芳澤。
况了大因緣，功名皆戲劇。
手擎妙喜國，心湛水精域。
諸天衆薌雲，旃檀雜薝蔔。
登門三十年，歲晚仍作客。
誦公薌林詩，心境爲澄澈。
雖非歌商頌，聲亦出金石。